NSRI red gesin van ses | News24
NSRI red gesin van ses
Lede van die Nasionale Seereddingsinstituut in Jeffreysbaai kom gisteroggend by die Bergrivier naby Hankey aan waar ’n gesin met twee siek kinders oor die rivier na veiligheid gehelp is. Foto: verskaf
’n Gesin van ses, onder wie twee siek kinders, is Sondagoggend in ’n dramatiese reddingspoging na veiligheid gebring nadat hulle by ’n kampeerterrein in Hankey vasgekeer is.
Volgens Rieghard Janse van Rensburg, bevelvoerder van die Nasionale Seereddingsinstituut (NSRI) in Jeffreysbaai, het die NSRI na die Bergrivier-kampeerterrein naby Hankey gehaas om dié gesin te help.
“Ons het omstreeks 09:50 ’n oproep van die NSRI in Port Elizabeth ontvang oor ’n groep mense wat by dié kampeerterrein gestrand was,” sê Janse van Rensburg.
“Die hoofroete om dié terrein te verlaat was oorspoel ná ongeveer 125 mm reën Saterdagnag.”
’n NSRI-span het vinnig by provinsiale nooddienste en polisie op die toneel aangesluit. “Talle kampeerders was bereid om te wag vir die vloed om te sak, maar ’n gesin van ses wou die terrein verlaat. Onder dié gesin was ’n baba van 18 maande en ’n driejarige seun, wat albei ontwater en koorsig was en diarree gehad het. Die prioriteit was om hulle na ’n hospitaal te neem.”
Die NSRI het ’n tou oor die rivier gespan waarmee hulle die twee kinders en die ma oor die water gehelp het.
“Die kinders is per ambulans na die hospitaal geneem, waarna ons die pa, ’n ouma en ’n tienjarige seun oor die rivier gebring het.”
Volgens Janse van Rensburg is die babadogtertjie reeds terug onder haar ma se sorg in Port Elizabeth, terwyl die seun steeds in die hospitaal behandeling ontvang.
“Ons het ook die tou wat ons gespan het, agtergelaat in geval van nog noodreddingsoperasies. Die mense wat agtergebly het, was egter veilig en sal ons kan bel as hulle hulp nodig het,” sê Janse van Rensburg